**UPOZORNENIE - ZÁKAZ PÁLENIA ODPADOV!**

Obec Malinovo v záujme predchádzania vzniku priestupkov dôrazne upozorňuje občanov na prísny zákaz pálenia odpadov. Spaľovanie lístia, konárov, zvyškov rastlín po zbere úrody a ostatného odpadu zo záhrad a domácností je zakázané a škodlivé.

Pri spaľovaní odpadov na záhradách sa uvoľňujú toxické látky, napr. oxid uhoľnatý, dráždivý čpavok, uhľovodíky, dechtové látky a mnohé ďalšie zdraviu škodlivé látky, navyše vo väčších koncentráciách, z dôvodu horenia za nízkych teplôt a nedostatočného okysličovania.

Pálením zeleného odpadu dochádza k porušovaniu Občianskeho zákonníka. V zmysle občianskeho zákonníka nikto nesmie nad mieru primeranú pomerom obťažovať susedov hlukom, prachom, popolčekom, dymom, plynmi, parami a pod. Spaľovanie odpadu predstavuje aj porušovanie zákona o odpadoch a platného všeobecného záväzného nariadenia obce o nakladaní s komunálnymi odpadmi a drobnými stavebnými odpadmi na území obce Malinovo.

Upozorňujeme občanov, že ak niekto spaľuje odpad zo záhrad a odpad z domácnosti dopúšťa sa priestupku v zmysle § 115 ods. 1 písm. i) zákona č. 79/2015 Z. z. o odpadoch a v tomto prípade možno uložiť pokutu až do výšky 1 500,-€.